قارا باسدی / ح . م
گؤزلریمی آچا بیلمیرم، سانکی قارا لچهکلی "خالاسیآغزیپوخلو"
کیرپیکلریمین اوستونده باغداشین قوروب. گؤزلریم آچیلماسین دئیه یئتهری قدهر
گؤزلریمی اووچالاییب آغیرلیغین سالیر ائلهبیل. اؤزومو اؤلومله دیریلیگین
اؤرتاسیندا حیس ائدیرم. هئچ بیلیمرم یوخودایام یوخسا اویاغام. دونیا باشیما
فیرلانیر؛ باشیمین اوستونو قارا بولوتلار چولغالاییرلار. کوللوکده چؤنبهلمیش
یئتیم اوشاغی کیمی اؤزومو بیر اوجا بویلو دووارین اؤنونده دویورام.
بیرآن صحنه دهییشیلیر. قارا بولوتلاردان آغ-آپباغ قار یاغماغا باشلاییر. یئنه منده گووهن یارانیب اومودلهنیرم. گؤزلریمین اوزیندن او چیرکینین گئتمهسینی حیس ائدیرم. گؤزلری آچماغا چالیشیرام؛ سول گؤزومو مورگولهیهن بیریسی تک یاریمچیلیق اولموش اولسادا آچماق ایستهییرم.
بیرآن آشپازخانادان سومورجونون (هود) ایشهدوشمهک سسیله اؤزومو یئنه قاراباسمیشلار کیمی قارانلیغینین سونو بللی اولمایان بیر صحرادا دویورام. دؤرد دؤورهمده هوندور فیرتینالارین منه ساری گلدیکلرینی گؤرورم ! قاچماغا باشلییرام ؛ اؤزومو فیرتینانین آغزیندان قورتاریم دئیه تام قارانلیغین اورتاسینا تپلیرم. گؤزلریمین یومولو اولدوغونا باخمیاراق سوموروجونون سسی، هؤویشنه وئریجی بیر متن موسیقیسی کیمی هله ده کی وار قولاقلاریمدادیرلار.
بیرآن آنام سوموروجونو سؤندورور؛ یئنه دئیهسن اؤز الیمده اولمایاراق سول گؤزومو آچیب آچمامیش کیمی اولورام . ساغ قولوم آلتیمدا قالدیغینا گؤره کئریدیغینی دریندن دویورام ، اونون کئریمهسینه انگل اولوم دئیه قیچلاریمی اوزادیب دابانلاریمی سؤنوب-سؤنمهمیش کیمی اولان پونجا دایاییب الیمی زوران-گوجهن آلتیمدان چیخاردیب سول بؤیروم اوستده چؤنوب یئنه گؤزلریمی یومورام.
لیم-لیم یانماقدا اولان پونجون سیجاقلیغینی(ایستیسینی) حیس ائدیرم، یاغی اریهن بیریسی کیمی دابانلاریمی داها سیخ اولاراق پونجا داییریرام. ایچیمدن بو دویغونو چوخ سئویرم. سیجاقلیق چوخالدیقجا اؤزومو فیرتینانین آغزیندان قؤپموش بیر یانارداغین (ولقان؛ آتشفشان) پوسکورتوسونون اؤزهرینده دویورام.
هر یئر قارالیر؛ دابانلاریمین یاندیقلاری سانکی سوموکلریمه بیر چوالدوز سوخورلار، ایکی قیچیمیدا آنیندا پونجون اوزهریندن اوزورهم.
یاریم اویاق- دابانلاریمین سیزیلتیسینی دوشونهرک " مئساژین وار" سسیایله ایکی گؤزلریمیده آچیب؛ هوزمویلن (توولو) جئبتئلئفونوما ساری چؤنورم. الیم موبایلیما ساری گئدهرک، اؤز اؤزومه دئییرم، به پیسلیک توتمیاسان هارداسان به ، آخ منی قارا باسدی سنسیزلیکدن.
مئساژی اوخوماغا باشلییرام:
" سئوگی گؤزومدن دوشدو ؛ سن گؤزومدن دوشهن زامان"
ایستر ایستهمز, سانکی هئچ اؤز الیمده دئییل، تئز گؤزلریمی یومورام ؛
قاراباسدیم یوخوسون گؤرمهک ایستیرم ؛ آنجاق هر یئر داها ، سادجه قارانلیقدیر ،
سینیرسیز بیر قارانلیق !
خزل آیینین26-سی 1393
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab